C 125/142
FI
Euroopan unionin virallinen lehti
5.4.2023
Torstai 15. syyskuuta 2022
6. tukee komission aikomusta edistää yleistä jäähdytysvaikutusta perustamalla EU:n foorumi kaupunkien viherryttämistä varten; kehottaa komissiota asettamaan kunnianhimoisia ja sitovia erityisiä tavoitteita kaupunkien biologiselle monimuotoisuudelle, luontopohjaisille ratkaisuille, ekosysteemilähtöisille lähestymistavoille ja vihreälle infrastruktuurille, jotka hyödyttäisivät sekä ihmisiä että luonnonvaraisia eläimiä ja kasveja ja edistäisivät biologista monimuotoisuutta koskevien yleisten tavoitteiden saavuttamista; korostaa tarvetta sisällyttää näihin tavoitteisiin sellaisia toimenpiteitä, kuin uusien rakennusten viherkattojen vähimmäisosuus, kaupunkiviljelyn tukeminen, tarvittaessa myös satoa tuottavien puiden käyttö, sen varmistaminen, että kemiallisia torjunta-aineita ei käytetä, lannoitteiden käytön vähentäminen EU:n kaupunkien viheralueilla ja viheralueiden määrän lisääminen asukkaiden määrän mukaan ja samalla viheralueiden saatavuuteen liittyvään epätasa-arvoon puuttuminen;
7. kehottaa jäsenvaltioita asettamaan etusijalle ja määrittelemään äärimmäisten sääilmiöiden seurauksena huonontu­ neiden ekosysteemien lyhyen, keskipitkän ja pitkän aikavälin ennallistamistoimenpiteet; kehottaa lisäksi laatimaan hätätilanteen jälkeisiä ennallistamissuunnitelmia koskevat EU:n suuntaviivat, jotta voidaan määritellä ensisijaiset alat tulvien, metsäpalojen, helleaaltojen ja kuivuuden aiheuttaman katastrofin jälkeisille elpymis-, kunnostus- ja jälleenrakennusvaiheille, mukaan lukien suositukset selviytymiskyvyn parantamiseksi ja elinkeinojen, talouksien ja vahingoittuneen ympäristön elvyttämiseksi;
8. pyytää komissiota antamaan ohjausta, jota sidosryhmät voivat hyödyntää parantaakseen sekä ihmisten että ekosysteemien kykyä sietää kuivuutta; korostaa, että EU:n tasolla tarvitaan koordinoituja toimia myös tutkimuksen ja seurannan alalla jo olemassa olevien tahojen, kuten Euroopan kuivuuden seurantakeskuksen, Euroopan ympäristökeskuk­ sen, Copernicuksen hätätilanteiden hallintapalvelujen ja muiden asiaankuuluvien sidosryhmien välillä; korostaa, että rahoituksen alalla olisi määriteltävä asianmukainen rahoitustuki YMP:n, kansallisten elpymis- ja palautumissuunnitelmien ja muiden alueellisten rahastojen yhteydessä;
9. toteaa, että Välimeren alue on erityisen haavoittuva ja että on tärkeää ottaa käyttöön erityismekanismeja ja -resursseja näiden ääri-ilmiöiden riskien ja vaikutusten käsittelemiseksi näillä alueilla; korostaa, että kuivuudella ja muilla ilmastokriisin sääilmiöillä on paitsi ympäristövaikutuksia myös sosiaalisia, kulttuurisia, taloudellisia ja poliittisia vaikutuksia, mikä lisää sosiaalisen eriarvoisuuden syvenemisen riskiä;
10. korostaa luonnonkatastrofien kielteistä vaikutusta taloudelliseen, sosiaaliseen ja alueelliseen yhteenkuuluvuuteen EU: ssa, mikä haittaa unionin koheesiopolitiikan täytäntöönpanoa; muistuttaa tässä yhteydessä, että koheesiopolitiikan varoista investoidaan yli 100 miljardia euroa energiasiirtymään, hiilestä irtautumiseen ja uusiutuviin energialähteisiin vuoteen 2030 mennessä; on tietoinen SEUT 174 artiklassa lueteltujen alueiden, erityisesti saarten ja vuoristoalueiden, ja SEUT 349 artiklassa lueteltujen alueiden erityisestä haavoittuvuudesta;
11.
palauttaa mieliin tukensa EU:n sopeutumisstrategialle; pitää kuitenkin valitettavana, että sopeutumisstrategiassa ei aseteta konkreettisia, mitattavissa olevia ja aikasidonnaisia tavoitteita EU:lle ja sen jäsenvaltioille, jotta niistä tulisi ilmastokestäviä, ja palauttaa mieliin antamansa kehotuksen asettaa sitovia ja määrällisiä tavoitteita; kehottaa tässä yhteydessä komissiota ehdottamaan kattavaa, kunnianhimoista ja oikeudellisesti sitovaa ilmastonmuutokseen sopeutumista koskevaa EU:n kehystä, joka sisältää asianmukaiset lainsäädäntövälineet ja jossa korostetaan erityisesti heikoimmassa asemassa olevia alueita;
12. kehottaa komissiota laatimaan kiireellisesti kattavan EU:n laajuisen ilmastoriskien arvioinnin, jossa kiinnitetään erityistä huomiota kuivuuden, metsäpalojen, terveysuhkien ja ekosysteemien haavoittuvuuksien riskeihin sekä kriittisiin infrastruktuureihin ja verkostojen keskeisiin kohtiin kohdistuviin vaikutuksiin, jotta voidaan ohjata ja priorisoida lyhyen, keskipitkän ja pitkän aikavälin sopeutumis- ja palautumistoimia; kehottaa erityisesti saattamaan päätökseen EU:n keskeisten infrastruktuurien ilmastokestävyyttä koskevan stressitestin kesään 2023 mennessä;
13. huomauttaa, että ilmastokriisi pahentaa vallitsevaa eriarvoisuutta; korostaa, että ilmastokriisi vaikuttaa erityisesti pienituloisiin kotitalouksiin ja haavoittuvassa asemassa oleviin ihmisiin ja että he tarvitsevat erityistä tukea sopeutuakseen muuttuvaan ilmastoon; suhtautuu myönteisesti jäsenvaltioissa sovellettavaan sosiaalipolitiikkaan, jolla suojellaan työntekijöitä ilmastokriisin kielteisiltä vaikutuksilta työpaikalla, ja kannustaa jäsenvaltioita sisällyttämään ilmastonmuu­ tokseen sopeutumisen työ- ja sosiaalipolitiikkaansa;